9)

aiz 5.6. iedaļas 114. punkta iekļauj šādu iedaļu: “5.6.a Atbalsts zvejas flotes atjaunošanai tālākajos reģionos 114.a Ņemot vērā Līguma 349. pantā norādīto tālāko reģionu īpašo statusu un to sociālekonomiskās attīstības dominējošās problēmas, kas saistītas ar minētajā pantā izklāstītajiem īpašajiem faktoriem, pamatojoties uz Komisijas 2017. gada 24. oktobra paziņojumu “Stiprāka un atjaunota stratēģiskā partnerība ar ES tālākajiem reģioniem” (*1), kurā atzīts ilgtspējīgas zvejniecības nozīmīgums šo reģionu zilās ekonomikas attīstībā, un ievērojot atbalsta pozitīvo devumu tālāko reģionu KZP, jo īpaši attiecībā uz vidiski ilgtspējīgām zvejas darbībām, ieguvumiem ekonomiskajā, sociālajā un nodarbinātības jomā un pārtikas pieejamību, ja atbalsta mērķis ir atlīdzināt izmaksas saistībā ar tāda jauna zvejas kuģa iegādi, kas tiks reģistrēts tālākajā reģionā, Komisija atbalstu novērtē, pamatojoties uz šo pamatnostādņu 3. iedaļā izklāstītajiem principiem un šajā iedaļā izklāstītajiem īpašajiem nosacījumiem. 114.b Atbalstu jauna zvejas kuģa iegādei atbilstoši šai iedaļai var piešķirt tikai tad, ja: a) jaunais zvejas kuģis atbilst Savienības un valsts noteikumiem par higiēnas, veselības, drošuma un darba apstākļiem darbam uz zvejas kuģiem un zvejas kuģu parametriem un b) atbalsta pieteikuma iesniegšanas dienā saņēmēja galvenā reģistrācijas vieta ir tālākajā reģionā, kur jaunais kuģis tiks reģistrēts. 114.c Atbalsta piešķiršanas dienā jaunākajā ziņojumā, kas pirms minētās dienas sagatavots saskaņā ar Regulas (ES) Nr. 1380/2013 22. panta 2. un 3. punktu, jāpierāda līdzsvars starp zvejas kapacitāti un zvejas iespējām tā tālākā reģiona flotes segmentā, pie kura piederēs jaunais kuģis. Atbalstu nepiešķir, ja līdzsvara novērtējums ziņojumā par flotes segmentu, pie kura piederēs attiecīgais kuģis, nav sagatavots, pamatojoties uz bioloģiskajiem, ekonomiskajiem un kuģu izmantojuma indikatoriem, kas izklāstīti minētās regulas 22. panta 2. punktā norādītajās kopējās pamatnostādnēs (*2). 114.d Katras dalībvalsts un katra tālāko reģionu flotes segmenta maksimālo pieļaujamo zvejas kapacitāti, kas noteikta Regulas (ES) Nr. 1380/2013 II pielikumā, nevienā brīdī nedrīkst pārsniegt, ņemot vērā jebkādu iespējamo minētās maksimālās pieļaujamās kapacitātes samazinājumu atbilstoši minētās regulas 22. panta 6. punktam. Jaunas, ar atbalstu iegūtas kapacitātes iekļaušana flotē ir jāveic, pilnībā ievērojot šo maksimālo pieļaujamo kapacitāti, un tā nedrīkst radīt situāciju, kurā šī kapacitāte ir pārsniegta. 114.e Atbalsts nedrīkst būt atkarīgs no jauna kuģa iegādes no konkrētas kuģu būvētavas. 114.f Publiskā atbalsta maksimālā intensitāte nedrīkst pārsniegt 60 % no kopējām attiecināmajām izmaksām tādu kuģu gadījumā, kuru lielākais garums ir mazāks nekā 12 metri, nedrīkst pārsniegt 50 % no kopējām attiecināmajām izmaksām tādu kuģu gadījumā, kuru lielākais garums ir 12 metri un vairāk, bet mazāk nekā 24 metri, un nedrīkst pārsniegt 25 % no kopējām attiecināmajām izmaksām tādu kuģu gadījumā, kuru lielākais garums ir 24 metri un vairāk. 114.g Ar atbalsta palīdzību iegādātam kuģim jābūt reģistrētam tālākajā reģionā vismaz 15 gadus no atbalsta piešķiršanas dienas, un minētajā laikā visas tā nozvejas jāizkrauj kādā tālākajā reģionā. Ja šis nosacījums nav ievērots, atbalsts ir jāatmaksā tādā apjomā, kas ir samērīgs ar neatbilstības periodu vai apmēru. (*1) Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai, Reģionu komitejai un Eiropas Investīciju bankai “Stiprāka un atjaunota stratēģiskā partnerība ar ES tālākajiem reģioniem” (COM(2017) 623 final)." (*2) Komisijas paziņojums Eiropas Parlamentam Padomei “Zvejas kapacitātes un zvejas iespēju līdzsvara analīzes pamatnostādnes saskaņā ar 22. pantu Eiropas Parlamenta un Padomes Regulā (ES) Nr. 1380/2013 par kopējo zivsaimniecības politiku” (COM(2014)545 final).”;"